Verna Vels oorledeVerna Vels Foto: FAK Verna Vels, die skepper van Liewe Heksie, is Donderdagaand in haar huis in Johannesburg oorlede, berig RSG. Verna Barbara Robertson Vels (81) het ŉ dapper stryd teen kanker gestry. Die FAK het vroeër in sy erkenning aan Vels se kultuurbydrae tot Afrikaans gesê sy het in 1973 geskiedenis gemaak: sy was die eerste vrou wat as SAUK-organiseerder in ŉ streek (destydse Natal) aangestel is. In 1974 het sy in Johannesburg as organiseerder van Afrikaanse joernaalprogramme begin werk, wat kinder- en jeugprogramme ingesluit het. In die twee jaar voordat televisie amptelik op 5 Januarie 1976 op die lug gegaan het, was sy betrokke by programvervaardiging, aankope en beplanning. Programme soos Kraaines en Wielie-Walie ontstaan onder haar leiding. Die Liewe Heksie-stories is aanvanklik as radioverhale aangebied en die eerste een is in 1961 op die kinderprogram Siembamba uitgesaai. Die eerste boek het in 1965 by Human & Rousseau verskyn. Liewe Heksie het in 1978 haar debuut op televisie in ’n reeks van 26 programme gemaak en ’n tweede reeks het in 1981 gevolg. Later het nog etlike radioreekse oor die geliefde karaktertjies van Blommeland gevolg met 10 Liewe Heksie-boeke, 52 TV-episodes, agt plate en etlike CD’s. Verna se stem is in die Liewe Heksie-reeks vir Blommie Kabouter, Liewe Heksie en Klein Kwaaitjie gebruik. Klik hier om meer te lees. Sy was ook skrywer van talle ander jeugverhale en verwerkings vir radiodramas. Sy is op 13 Junie 1933 in Reitz in die Vrystaat gebore. ‘n Toneel uit Blommeland Liewe Heksie is in 2012 in Maroela Media se veldtog aangewys as die Grootste Afrikaner van Alle Tye in die fiktiewe kategorie. Intussen stroom huldeblyke in vir Verna, van bekendes en onbekendes. Ivor Price skryf op Twitter: “Jammer om te hoor dat Verna Vels, die skepper van Liewe Heksie, haar stryd teen kanker verloor het. Haar stories bly egter volksbesit.” Dowwe Dolla: “My hart baıe seer. Verna Vels oorlede. #lieweheksiesema” Karen Hart: “Liewe Verna Vels, rus sag. Dankie vir Liewe Heksie, die nare Geelheks en die gifappeltjies, Koning Rosekrans en Kwaaitjie Kabouter. Jy het my kindertyd in ‘n fantasiewêreld omskep en was deel van my eerste leeservarings. Ek het hierdie mooi herinneringe met my saamgeneem die grootmenswêreld in waar fantasie en kinderdrome die werklikheid baie draagliker gekleur het.” Francois Coertze: “Slaap sag Verna Vels. Dankie vir die oooeee Blommie en Karel kat verlede. Ek dink Borrie en Kerrie sal vir ewig hul streke uitleef in my verbeelding. Glo ook Karel Kraai gaan vir Sarel Seemonster net so mis… RIV Tannie Verna…” Hennie Jacobs: “Rus sag Verna. Ons gaan jou baie mis…”